Apis mellifera yra ekonomiškai ir ekologiškai svarbūs vabzdžiai, gamtinėje aplinkoje užtikrinantys biologinę įvairovę bei prisidedantys prie žmonių gerovės. Bitės yra ir modeliniai organizmai atvirose gamtinėse sistemose gyvenančių vabzdžių mikrobiotų tyrimuose. Bičių darbininkių žarnyno mikrobiota yra pakankamai gerai ištirta, tačiau skirtingo vystymosi stadijų bitėse (tame tarpe tranuose) paplitusių mikroorganizmų bendrijos, svarbios tiek atskirų bičių, tiek viso avilio sveikatingumui, yra menkai tyrinėtos. Esant nepalankioms išorinės aplinkos sąlygoms, pasikeitus su bitėmis susijusių mikroorganizmų bendrijų sudėčiai stebimas bičių ligas sukeliančių patogeninių mikroorganizmų ir virusų skaičiaus didėjimas. Apsaugai nuo patogenų taikoma antibakterinė ir antigrybinė terapija, kuri sukelia bičių mikrobiotų sudėties pokyčius bei sąlygoja daugybinio atsparumo antibiotikams plitimą. Todėl yra tikslinga bičių ligų prevencijai panaudoti biokontrolės savybėmis pasižyminčius natūralios mikrobiotos komponentus. Pastarųjų mikroorganizmų paieška ir jų potencialo įvertinimas yra aktualus pasauliniu mąstu tiek bičių sveikatingumo didinimo kontekste, tiek ir vystant biokontrolės įrankius. Nuolatos gausėjant žmonių populiacijai, pasaulyje jaučiamas maisto stygius, todėl didėja ir vabzdžių panaudojimo maisto pramonėje mąstai. Pastaruoju metu dėl palankios maistinių medžiagų sudėties kaip alternatyviu maisto šaltiniu susidomėta bičių tranų lervomis. Tokiame kontekste išlieka ypač aktualus jų mikrobiologinės taršos ir saugaus vartojimo klausimas, vertinant maistinės vertės ir rizikos santykį vartotojui.